ઇન્ડિયાની કોઈ પણ સ્પોર્ટસ પર બનેલી ફિલ્મની વાત કરીએ તો એક વાત અંદર જરૂર આવે, જોબ સિક્યોરીટી અને પોલીટીક્સ, રમતની રાજરમત. દેશનો એક હોનહાર ખેલરત્ન નોકરીની માયાજાળમાં ફસાઈને રહી જાય અને ગમે તેવો તાકાતવર પણ ‘બિચારો’ લાગે એ આપણી પ્રથા, રીવાજ બની ગયા છે! અને આ બાબત પર ગર્વ લેનારા પણ ઘણા હશે!! એ દિવસ આવશે ખરી કે સ્પોર્ટ્સ ની કોઈ પણ બાબત કે કહાણી આ વાત સિવાય કહેવાશે? આઝાદીના ૭૦ વર્ષ થયા પછી પણ આ જ હાલત છે. અને અહિયાં વાત પૂરી નથી થતી, ખેલ કબડ્ડી, હોકી અને ફૂટબોલ અને બેડમિન્ટન લીગ શરુ કરી ખેલાડીઓને પ્રોત્સાહન મળે સાથે પૈસા પણ મળે એવી વ્યવસ્થા સામે ફેડરેશન પોતે હવનમાં હાડકા નાખે! અરે પૈસા કમાય તો પ્રોબ્લેમ, ના કમાય તો પ્રોબ્લેમ! કોઈ વ્યક્તિ મહેનત કરીને, દેશ માટે રમીને સાથે પૈસા કમાય તેમાં લોકોને પેટમાં તેલ કેમ રેડાય છે? વાતો શરુ થઇ જાય છે! એ જ આગળનો પ્રોબ્લેમ!! લોગ ક્યાં કહેંગે?